Sawise nampèni atur kaananing lêlakone mantri, lan lêlakone Kriyadipa, kangjêng tuwan asistèn residhèn sarêmbug karo kangjêng bupati, Kriyadipa kaganjar sawah sabau salawase urip, ora diiri ing gawe, sumurup dadi pènsiyun. Sawuse andhawuhake ganjaran marang Kriyadipa, kangjêng tuwan asistèn residhèn lan kangjêng bupati padha malêbêt ing omahe mantri. Nanging ing wêktu iku mantri durung bisa tangi, mung saka sumêlang. Sarta kangjêng tuwan sakalihan kangjêng bupati padha andhawuhake, mantri ora kêparêng mêksa ing awake. Kangjêng tuwan sakalihan kangjêng bupati prêlu aparing tarima kasih marang mantri, ênggone wus kayêktèn sumungkême marang nagara, nganti angêtohake